MUBORAK HAJ ZIYORATIGA BORUVChILARGA DAVLAT TOMONIDAN YORDAM KO‘RSATISh HAQIDA

O‘zbekiston Respublikasining “Vijdon erkinligi va diniy tashkilotlar to‘g‘risida”gi Qonuniga binoan, mamlakatimiz musulmonlarining xohish va iltimoslarini inobatga olib 1995-yilda muborak Haj safarining tashkil etilishida davlat tomonidan yordam ko‘rsatish maqsadida Vazirlar Mahkamasi qaror qiladi:
 1. Movarounnahr musulmonlari idorasining 1995-yilgi Haj ziyoratini tashkil etish to‘g‘risidagi taklifi ma’qullansin.
 2. O‘zbekiston Respublikasi Vazirlar Mahkamasining O‘zbekiston Respublikasi Vazirlar Mahkamasi huzuridagi Din ishlari bo‘yicha qo‘mitaning Nizomi hamda uning tizimiga qo‘shimcha va o‘zgartirishlar kiritish to‘g‘risida” 1995-yil 27-yanvardagi 23 son qarori va 1994-yil 30-noyabrda tasdiqlangan 14/19-214 sonli “O‘zbekiston Respublikasi fuqarolarining Haj va Umra ziyoratlariga borishlari Tartibi”ga muvofiq muborak Haj safariga yetarlicha tayyorgarlik ko‘rish borasida qilinayotgan ishlar ma’lumot uchun qabul qilinsin.
 3. “O‘zbekiston havo yo‘llari” milliy aviakompaniyasi (G‘. Rafiqov) ga:
 ziyoratchilarni 1995-yil aprel oyida har ikkala tomonning texnik imkoniyatlarini hisobga olgan holda Jidda (Saudiya Arabistoni) shahriga olib borish va qaytarib olib kelish,
 ziyoratchilar uchun qulay sharoitlar yaratish, ularning xarajatlarini qisqartirish maqsadida Toshkent, Termiz, Andijon, Namangan va Farg‘ona shaharlaridan samolyotlarda jo‘nash va qaytish punktlarini tashkil etish topshirilsin.
 4. O‘zbekiston Respublikasi Ichki ishlar vazirligi (3. Almatov), Tashqi ishlar vazirligi (A. Komilov), Davlat soliq qo‘mitasi Bosh bojxona boshqarmasi (S. Alimboyev) Movarounnahr musulmonlari idorasining taqdimiga ko‘ra ziyoratchilarning safar hujjatlarini belgilangan muddatda rasmiylashtirishni ta’minlasinlar.
 5. O‘zbekiston Respublikasi Sog‘liqni saqlash vazirligi (Sh. Karimov) ziyoratchilarni Saudiya Arabistonining iqlim sharoitini hisobga olgan holda tibbiy ko‘rikdan o‘tkazib, tegishli tavsiyalar berishni va Haj mavsumida tibbiy yordam ko‘rsatishni tashkil etsin.
 6. O‘zbekiston Respublikasi Milliy xavfsizlik xizmati (G. Aliyev) ziyoratchilarning umumiy xavfsizligini ta’minlash chora-tadbirlarini belgilasin.
 7. “O‘zbeksavdo” davlat-aksionerlik uyushmasi (3. Fayziyev) va O‘zbekbirlashuv (B. Abduganiyev) Toshkent shahri va viloyatlar tashkiliy qo‘mitalarining buyurtmalariga binoan joylarda ziyoratchilar safari uchun kerakli buyumlar savdosini tashkil etsinlar.
 8. O‘zbekiston Respublikasi Tashqi iqtisodiy faoliyat milliy banki (R. Azimov) Movarounnahr musulmonlari idorasi tasdiqlagan ro‘yxatga asosan O‘zbekiston Respublikasidan Haj ziyoratiga boruvchi 3000 nafar ziyoratchining har biriga 1 101 AQSh dollarigacha miqdorida mablag‘ni imtiyozli (vositachilik haqi olinmagan holda) almashtirib berishni ta’minlasin.
 Belgilab qo‘yilsinki, joylardagi Haj ziyoratini tashkil qiluvchi komissiyalar ziyoratchilardan tegishli miqdordagi so‘mlarni markazlashtirilgan holda yig‘ib oladilar va O‘zbekiston Respublikasi Tashqi iqtisodiy faoliyat milliy bankining viloyatlardagi bo‘limlariga konvertatsiya qilish uchun topshiradilar. Yig‘ilgan mablag‘ Movarounnahr musulmonlari idorasining umumiy so‘m hisobida jamlanadi va konvertatsiya qilinadi.
 Movarounnahr musulmonlari idorasi barcha zarur to‘lovlarni O‘zbekiston Respublikasi Tashqi iqtisodiy faoliyat milliy bankining chet el banklaridagi korrespondent hisoblari orqali pul o‘tkazish yo‘li bilan amalga oshiradi.
 Ushbu maqsadlar uchun O‘zbekiston Respublikasi Moliya vazirligi (B. Hamidov) Tashqi iqtisodiy faoliyat milliy bankiga O‘zbekiston Respublikasi valyuta birjasi orqali 3 mln 303 ming AQSh dollari sotsin
 9. Ommaviy axborot vositalariga muborak Haj ziyoratining mohiyati va talablarini, uni amalga oshirishning tartib-qoidasi, muddati, barcha shartlarini keng yoritib borish topshirilsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari S. Saidqosimov zimmasiga yuklansin.